SKRIFTLIG FORESPØRGSEL E-0627/00

af Erik Meijer (GUE/NGL) til Rådet

(2. marts 2000)

Om: Kosovo: Privatisering af statsvirksomheder i Kosovo inden den kompetente øvrighed er blevet udpeget

1. Kan Rådet bekræfte, at fabrikker, miner, byggeselskaber og andre selskaber i Kosovo, som efter nationaliseringen og ophævelsen af arbejdernes selvforvaltning i 1994 indtil foråret 1999 tilhørte staten Jugoslavien eller den heri beliggende delstat Serbien, efter denne tid er eller bliver privatiseret af den nye øvrighed?

2. Hvem nyder siden oprettelsen af UNMIK-styret i Kosovo godt af indtægterne af de i spørgsmål 1 omtalte statsvirksomheder, herunder minedrift- og industrivirksomheden Trepca, som i 1996 stadig eksporterede produkter for 100 mio $, og den del af banken Jugobanka, som vedrører Kosovo, som den franske virksomhed Société Commerciale de Métaux et de Minéraux gør krav på?

3. Er der ved privatisering udsigt til, at beslutningsbeføjelsen over virksomhederne gives tilbage til Kosovos befolkning, eller råder kun kapitalstærke udenlandske virksomheder over muligheden for at overtage virksomheder i Kosovo? Har udenlandske virksomheder allerede investeret i Kosovo og i bekræftende fald, hvor og hvor mange?

4. På hvilket retsgrundlag kan en privatisering i Kosovo finde sted uden deltagelse af eller tilslutning fra den jugoslaviske eller serbiske regering i betragtning af, at Kosovo i praksis ganske vist ikke længere står under disse regeringers forvaltning, men at den politiske opdeling af Kosovo officielt endnu ikke er ændret?

5. Er Rådet parat til at fremme, at der ventes med eventuelle privatiseringer, indtil der har fundet valg sted og den politiske inddeling af Kosovo definitivt er afklaret, således at der på demokratisk vis træffes afgørelser om statsvirksomheders tilhørsforhold af den politiske øvrighed, der i øjeblikket er anerkendt for Kosovo?

Svar

(25. maj 2000)

FN's Sikkerhedsråd har med resolution 1244 givet De Forenede Nationers mission i Kosovo (UNMIK) myndighed over området og befolkningen, hvilket omfatter den fulde lovgivningsmagt og udøvende magt, og har pålagt UNMIK at sørge for den midlertidige administration.

Ifølge regulativ nr. 1999/1 om UNMIKs myndighed, der blev undertegnet den 25. juli 1999, skal UNMIK administrere løsøre og fast ejendom, herunder penge, bankkonti og anden ejendom, som enten tilhører Forbundsrepublikken Jugoslavien, Republikken Serbien eller et hvilket som helst organ herunder, der befinder sig på Kosovos område, eller som er registreret i disses navn.

Rådet er klar over, at UNMIK arbejder på en database over de 156 offentligt ejede virksomheder i Kosovo som et første forsøg på systematisk at indsamle oplysninger om offentlige virksomheder i Kosovo.

Så vidt Rådet er informeret, er UNMIK ved at lægge sidste hånd på en privatiseringsstrategi, som skulle tage hensyn til den forsinkelse, der er forbundet med den nødvendige afklaring af ejendomsrettighederne. Ifølge denne strategi påtænker man at indføre en ordning med forvaltnings/forpagtningskontrakter, der kan indgås sideløbende med afklaringsprocessen. Privatisering i traditionel betydning vil først komme i betragtning, når ejerforholdene vedrørende de ikke-private virksomheder er blevet afklaret.